Klokken 12.00 forventes Statens Serum Institut (SSI) at komme med en længe ventet vurdering af fremtidens minkavl. I øjeblikket er det midlertidigt forbudt at drive minkavl i Danmark. Forbuddet gælder indtil nytår, og SSI har har fået til opgave at vurdere, hvilke sundhedsmæssige risici der vil være ved at genoptage erhvervet. Sidste sommer vurderede SSI, at der fortsat var en sundhedsrisiko "af ukendt størrelse" ved hold af mink. Derfor besluttede folketinget at lade det midlertidige forbud gælde indtil 31. december 2022. Det er dén risikovurdering, der nu skal laves igen. - Minkerhvervet blev lukket 4. november 2020 Ifølge formanden for Danske Minkavlere, Tage Pedersen, er der kun ét rimeligt og realistisk udfald: At fremtidig minkavl får grønt lys. - Jeg har en klar forventning, om at vi er klar til at åbne. Det er alene corona, der har fået skylden for nedlukningen, og corona er ikke en samfundskritisk sygdom længere, siger Tage Pedersen. Selvom han kun vil finde det rigtigt, at der igen åbnes for minkavl, har han svært ved at se nogen fremtid for erhvervet her til lands. - Det er ikke realistisk, at minkerhvervet kan komme op at køre igen. Så vidt jeg ved, er der 13 (minkavlere, red.), der har søgt om at genoptage, når det bliver sundhedsmæssigt forsvarligt. Det er for få til at bære et minkerhverv. Minkerhvervet blev lukket 4. november 2020, siger Tage Pedersen. - Jeg skal videre En af de tidligere minkavlere, der helt har droppet idéen om at begynde igen, er Carsten Rahbek fra Højmark. Han savner at passe mink "helt vildt", men han har alligevel valgt at satse på et andet spor. Derfor har han heller ikke de store forventninger til dagens vurdering. - Vi ville gerne have afsluttet det andet ordentligt, men nu har vi knoklet for at få sat et punktum og komme videre. Carsten Rahbeks kæreste er bager, og de har nu startet et gårdbageri. Her kan de stadigvæk dyrke drømmen med frihed og mulighed for at se noget vokse. - Jeg har stor respekt for dem, der vil i gang igen. Jeg synes bare, at med den måde det er blevet tacklet på, er der ikke meget der indikerer, at politikerne vil det. Jeg skal finde et erhverv, jeg kan leve med mange år fremover. SSI's vurdering bliver efter planen tilgængelig på instituttets hjemmeside.
Tirsdag ventes SSI at præsentere en vurdering af, om det er sundhedsmæssigt forsvarligt at genoptage minkavl i Danmark.